Per tal de continuar la línia iniciada ja fa uns anys de subvencionar, juntament amb les diputacions provincials de Girona, Tarragona i Lleida, les obres de restauració i conservació d'edificis de notable valor cultural,
Aprovar les bases que han de regir la convocatòria de concurs públic per a la concessió de subvencions per a l'execució d'obres de restauració d'edificis de notable valor cultural, que es publiquen a l'annex d'aquesta Ordre.
Barcelona, 19 de desembre de 1991
- 1 Aquesta convocatòria es regeix per les bases generals aprovades per l'Ordre de 19 de desembre de 1991 (DOGC núm. 1534, de 27.12.1991) i per les presents bases específiques.
- 2 Aquesta convocatòria té com a objecte contribuir econòmicament a l'execució d'obres de manteniment, consolidació o restauració en edificis situats a Catalunya i declarats béns d'interès cultural, o en edificis que no compten amb aquesta declaració però presenten un notable valor històrico-artístic.
- 3 Poden optar a aquestes subvencions els ajuntaments i altres ens públics de Catalunya, les persones físiques i les entitats privades sense finalitat de lucre.
- 4 Les sol·licituds s'han de presentar, adreçades al director general del Patrimoni Cultural, abans del 31 de gener de cada any.
- 5 A les instàncies cal adjuntar, a més de la documentació que indiquen les bases generals, un reportatge fotogràfic ampli de l'estat actual de l'immoble, un informe sobre els seus valors històrico-artístics, com també una proposta motivada de la conveniència de la subvenció i el cost aproximat dels treballs que es pretenen fer.
- 6 Els criteris que es tindran en compte per prioritzar les peticions rebudes es basen en els punts següents: a) Importància o interès històrico-artístic de l'element.
b) Necessitat tècnica o de patologies que aconsellin la intervenció.
c) Treballs que puguin ser afrontats en un termini limitat de temps amb un màxim de dos anys i no precisin tecnologies de complexitat elevada.
d) Donar cobertura territorial a l'hora de detallar les peticions.
e) Atendre les circumstàncies d'oportunitat, sociològiques, econòmiques i culturals que conformen la petició.
- 7 La quantitat de cada subvenció no pot superar els cinc milions de pessetes ni ser inferior a un milió, i no pot ser, en cap cas, de més del 50% del cost de les obres.
En el cas que el Departament aporti només una part de la subvenció sol·licitada, el beneficiari haurà d'aportar, com a mínim, el mateix percentatge proporcional de finançament de la seva proposta.
- 8 La concessió de les subvencions es comunicarà als beneficiaris, els quals hauran de presentar als serveis territorials corresponents, abans d'un mes a comptar de la data de comunicació, la documentació addicional següent:
a) Imprès de sol·licitud de transferència bancària degudament emplenat.
b) Projecte de l'obra, visat pel col·legi professional que correspongui segons la naturalesa del projecte, o memòria valorada, realitzada pel tècnic competent.
En la memòria, s'ha de fer constar el termini en el qual es pensa realitzar l'obra, que en cap cas no podrà superar el dia 30 de novembre de cada any.
c) En el cas dels ajuntaments i altres ens públics, el certificat d'existència de crèdit intervingut per afrontar la part que assumeix econòmicament l'ens públic.
En el cas de persones físiques o entitats sense finalitat de lucre, document fefaent que garanteixi l'aportació econòmica a què es compromet el sol·licitant.
- 9 Els projectes presentats els aprovaran els serveis territorials corresponents, si escau, amb l'informe previ de les comissions del Patrimoni Cultural.
L'aprovació es notificarà als beneficiaris de la subvenció a fi que puguin procedir a l'inici de l'obra.
La no aprovació del projecte deixarà en suspens la concessió de la subvenció, que no es resoldrà fins que el projecte sigui aprovat.
- 10 Durant la realització de l'obra, els beneficiaris han de col·locar, en el lloc on es dugui a terme, un rètol que indiqui que l'obra es realitza amb la col·laboració del Departament de Cultura de la Generalitat de Catalunya.
- 11 Els arquitectes del Departament de Cultura poden inspeccionar en qualsevol moment la marxa de les obres.
- 12.1 El pagament de la subvenció es realitzarà un cop acabada l'obra objecte de la subvenció.
A aquests efectes, els beneficiaris hauran de presentar als serveis territorials, en el termini de quinze dies a comptar de la finalització de l'obra, els documents següents:
a) Originals (no fotocòpies) de les factures acreditatives de la despesa total efectuada.
b) Certificat, emès pel tècnic director de l'obra, acreditatiu de la seva realització.
c) Fotografia de l'obra on es vegi el rètol a què fa referència la base 10.
e) Autorització de la propietat per fer les obres.
12.2 Tota aquesta documentació s'haurà de presentar abans del dia 15 de desembre de cada any.
- 13 Un cop presentada la documentació a què fa referència l'apartat anterior, i amb l'informe favorable previ dels serveis territorials, es tramitarà el pagament de la subvenció.
- 14 L'incompliment d'alguna de les obligacions que estableixen aquestes bases donarà lloc a la revocació de la subvenció.
Es considerarà incompliment el fet que el beneficiari no aporti la part del finançament de l'obra a què s'hagi compromès en la sol·licitud.
L'incompliment dels terminis que estableixen la presentació dels documents a què fan referència les bases 8 i 12 podrà donar lloc, amb l'audiència prèvia de l'interessat, a la pèrdua de la subvenció; també serà motiu de pèrdua de la subvenció el fet que, en el termini de tres mesos des de l'aprovació del projecte, els treballs no s'hagin iniciat.
- 15 En el cas que el beneficiari executi només una part de l'obra, el Departament de Cultura podrà optar, ateses les circumstàncies del cas, entre l'anul·lació total de la subvenció o el pagament d'una part d'aquesta, proporcional a l'obra feta.
- 16 La concessió de les subvencions queda condicionada a l'aprovació, pel Parlament de Catalunya, dels corresponents crèdits pressupostaris.